Marți și mercuri aflăm ultimele calificate în sferturile Ligii Campionilor! Xavi Hernandez se teme de meciul cu Napoli
Mâine și poimâine au loc ultimele patru meciuri din returul optimilor Ligii Campionilor, toate de la ora 22:00 a României.
Xavi Hernandez se aşteaptă să întâlnească o echipă "curajoasă" a lui Napoli
Marți se joacă partidele Arsenal – FC Porto (în tur, 0-1) și Barcelona Napoli (1-1), iar miercuri sunt programate confruntările Atletico Madrid – Inter Milan (1-1) și Borussia Dortmund – PSV (1-1).
Xavi Hernandez, antrenorul Barcelonei, se aşteaptă să întâlnească o echipă "curajoasă" a lui Napoli şi a cerut ca stadionul Montjuic să fie "o oală sub presiune", deoarece formaţia lui este "la un pas să fie printre cele mai bune opt din Europa".
"Ar putea fi un meci spectaculos (…). Au individualităţi extraordinare. Va fi un meci mare şi va trebui să jucăm cât mai bine", a declarat antrenorul campioanei din La Liga într-o conferinţă de presă. Manşa întâi s-a încheiat la egalitate, 1-1.
Xavi a amintit că marţi "este cel mai important meci" de până acum pentru echipa sa în acest sezon.
"Suntem pregătiţi şi entuziasmaţi. S-ar face patru ani de când n-am mai ajuns în sferturi de finală. Suntem la un pas de a fi din nou printre cele mai bune opt echipe din Europa. Este o mare oportunitate", a spus fostul mare mijlocaş.
Xavi Hernandez sper ca stadionul să se transforme "într-o oală sub presiune"
El le-a cerut fotbaliştilor săi "să joace fără teamă", pentru că "frica nu aduce nimic", iar fanilor Barcei le-a cerut să transforme Montjuic "într-o oală sub presiune", astfel ca arena "să arate precum Camp Nou".
"Mâine nu sunt eu cel important, ci clubul. Eu am o dată de expirare. Este momentul să fim uniţi. Cu unitatea suporterilor Barcelonei, cu stadionul plin, este timpul să trăim o altă noapte magică", a subliniat tehnicianul care se va despărţi de Barca la finalul sezonului.
Xavi a opinat că şansele de calificare sunt egale, iar soarta meciului ar putea decisă la loviturile de departajare.
"Napoli nu trece prin cel mai bun moment al său, dar încă este campioana en titre din Serie A. Odată cu schimbarea antrenorului (numirea lui Francesco Calzona – n. r.), par mai în largul lor şi mai dinamici", a comentat Xavi.